
DISPUTATIO  MEDICA 


DE 


HIRUDINE. 

QUAEDAM  PRAEFANDA. 

C^uuM  plerdtjue  advepsae  valetudinis  ge¬ 
nera  sanguine  detracto,  unico  fere  auxilio, 
salute  mutantur,  certeve  plurimum  leniun¬ 
tur,  nihil  huc  pertinens  medico  alienum  ex¬ 
istimari  debet.  Quo  perspecto,  et  summos 
medicinae  honores  ambiturus,  de  Himdine 
quaedam  conscribere  statui ;  non  sane  rei 
cujusdam  novae  edendae,  sed  cognitae,  nec 
inutjilis,  brevi  sermone  proferendae  cupidus. 


A 

DE  HIRUDINE. 


Themison  ille  celeber,  cujus  aemuli  nomi¬ 
nantur  medici  methodici^  primus  omnium,  ni 
fallor,  de  Hirudine  cuti  imponenda  ad  mor¬ 
bos  sanandos  inter  scriliendum  meminit. 
Quae,  ex  quo  hic  florebat,  imo  vero  fortasse 
e  temporibus  vetustissimis  usque  ad  hodier¬ 
na,  eandem  palmam  ferre  et  mereri  persti¬ 
tit  ;  idque  per  omnes  istas  inanes  rationes  et 
opiniones,  quae  in  tantum  artem  medendi  im¬ 
plicuerunt. 

Sic  vero  rem  propositam  distribuere  placet, 
ut  disseratur, 

I.  Imprimis,  de  Hirudinis  fabrica,  actio¬ 
nibus  et  generalibus  singulis. 

II.  De  ejus  utendae  ratione. 

III.  De  morbis  eatii  desiderantibus. 

DE  HIRUDINIS  FABRICA,  &c. 

Hirudo  est  vermis  aquatilis,  teres,  ob¬ 
longus,  et  ater,  cujus  finis  ex  utraque  parte 
ita  instruitur,  ut  sui  pandendi  et  ampliandi 
potens,  cuti  arctissimo  nexu  adhaereat  ; 
haud  secus  atque  cucurbitula  imposita  et 
aere  vacuefacta.  Os  trianguluni  patet,  fini 
antico  subjectum.  Hirudo  annulos,  seu  fi¬ 
bras  orbicas  circumlatas  ubique  prae  se  fert, 
quae  aliis  rectis  in  longitudinem  pertinenti¬ 
bus  inter  se  committuntur.  Hisce  vicissim 
molientibus,  hirudo  motibus  sui  propriis  ex¬ 
agitatur,  et  modo  exilior  angustatur,  alias 
brevior  et  involuta  curtatur. 

Inter  natandum  utraeque  fibrae  nituntur : 
illae  animal  coarctant,  ejusque  partem  anti- 

DE  HIRUDINE. 


cam  figunt;  hae  simul  efficiunt,  ut  pars  pos¬ 
tica  motu  obliquo  et  inaequali  projiciatur. 

Rependo  autem  fibrae  in  longitudinem 
pertinentes,  unicae,  -  ni  fallor,  inserviunt ; 
certe  potissimum.  Primum  enim,  fine  an¬ 
tico  fixo,  harum  ministerio  posticus  alter  in¬ 
tus  et  prorsum  trahitur ;  quo  deinde  firma¬ 
to,  caput  prosilit. 

Summa  cutis  aspredinem  quandam  exhi¬ 
bet  ;  unde  hic  vermis  aegrius  et  tardius  mo¬ 
veretur,  nisi  humor  glutinosus  assidue  excer¬ 
neretur,  quo  madefiat  et  lubricetur. 

Os  hiatus  est  triangulus,  uti  supra  propo¬ 
sui  :  trinis  dentibus  acutissimis  et  validissi¬ 
mis  instruitur  ;  quibus  est  acies  quaesitissima, 
adeo  ut  cuti  humanae,  imo  vero  ipsi  bovillae 
transfigendae,  sint  habiles.  Quinetiam,  den¬ 
tes  sunt  trianguli ;  nec  serrae  absimiles, 
aciem  multiplicem  praeferunt ;  singulis  enim 

acumina  sexaglnta  exigua  prominere  ferun¬ 
tur. 

Lingua  carnosa  papillam  uberis  muliebris 
referre  videtur :  vi  motrice  insigni  praedita, 
praecipue  omnium  partium,  in  sanguine 
hauriendo  molitur.  Simul  atque  enim  hiru¬ 
do  triplicem  dentem  cuti  infixerit,  linguam 
attollit  et  projicit,  indeque  protinus  retrahit; 
ita  ut,  ore  vacuefacto,  sanguis  irruat,  iisdem- 
que  motibus  iterum  iterumque  peractis,  non 
prius  introire  desinat,  quam  animal  se  cruorc 
demum  satiaverit. 

Constat  igitur  sanguinem  hirudinem  sub¬ 
ire,  haud  aliter  atque  aer  circumfluus  in  tu¬ 
bum  ejus  inanem  vi  immani  fertur.  Cruor 
deinde  in  ventriculum  demittitur,  fistulae  ope 
ad  eam  rem  accommodatae,  et  gulae 

humanis  consimilis.  Hic  vero,  si  rite  ven¬ 
triculus  nominatur,  e  pluribus  quasi  vesi¬ 
cis  perexiguis  constat ;  quae  jejuna  hirudi¬ 
ne,  nihil  nisi  'humorem  dilutum  intus  ha- 

DE  HIRUDINE. 


bent  y  hac  autem  satiata,  sanguine  mirum  in 
modum  turgent.  Nec  simul  indignum  est 
memoratu,  sanguinem  hisce  vesicis  inclusum 
plerosque  menses  putredinis  integerrimum 
mansisse  :  cujus  rei  rationem  penitus  me  la¬ 
tere  profiteor. 

\ 

Prae  caeteris  autem  admirandum  esse  vi¬ 
detur,  anum,  vel  iter  dejiciendo  accommoda¬ 
tum,  hirudini,  quantum  adhuc  novimus,  om¬ 
nino  deesse  ;  etiamsi  tantam  vim  cruoris  in¬ 
gurgitat.  Neque  tamen  eodem  opus  esse 
apparet ;  dictu  enim  difficile  foret,  quae  san¬ 
guinis  ingesti  pars  excernenda  esset.  Aquam 
cui  innatat  sine  dubio  quam  minime  hirudo 
decolorat ;  nec  credere  licet,  sordes  eodem 
itinere,  quo  sanguis  inierat,  excerni.  Quae 
cum  ita  sint,  Morandio  assentimur,  opinanti, 
nihil  omnino  foris  ejici,  nisi  humorem  istum 
viscidum,  supradictum,  quo  summa  cutis  ob¬ 
linitur. 


De  instrumentis  spiritui  dicatis  non  peni- 

tus  silere  oportet,  quantuliimcunque  huc  at¬ 
tinens  innotescat.  Plerisriue  insectis  anima 
trahitur  et  emittitur  per  ora  hiantia  e  lateri¬ 
bus  :  quo  fit  ut  apis,  vespa,  et  plerique  ver¬ 
mes,  si  oleo  illinantur,  mox  strangulati  pere¬ 
ant.  Contra,  hirudini  unctae  nihil  nocetur, 
nisi  quod  sordes  quaedam  e  cute  ejicitur, 
admodum  viscida,  qua  explicata,  ad  integri¬ 
tatem  reditur.  Hinc  judicare  licet,  hiatu 
unico  hirudinem  spirare,  et  sanguinem  hau¬ 
rire.  Si  equidem  hoc  animal  paulo  acrius 
inspiciam us,  motu  se  duplici  ampliare  et  co- 
arctare  videbitur,  ei  non  dissimili,  quo  pec¬ 
tora  humana  et  multa  belluina  amplificantur 
et  contrahuntur.  Confiteri  simul  oportet,  ra¬ 
tionem,  qua  hirudo  spiritum  trahit  et  emittit, 
hucusque  parum  esse  compertam. 

Venter  hirudinis,  ea  scilicet  pars,  quae  de¬ 
orsum  spectat,  arterias  exhibet  binas,  utrin- 
que  unam :  quae  vasa  arterias  nominare  haud 
dubitavi,  ex  eo  quod  se  attollendi  et  submit¬ 
tendi  vicissim  facultate  pollent.  Hae  vero 

humorem  pallidum  aut  caesium  ad  singulas 

hirudinis  partes  deferunt ;  qui  officio  eodem^ 

/ 

quo  sanguis  ipse  ruber  aliorum  quorundam 
animalium  proprius,  perfungi  videtur. 

Medium  inter  has  locum  obtinet  nervus 
quasi,  aliquanto  grandior,  permultis  gan* 
gliis  ubique  nodatus :  quorum  ex  utraque 
parte,  extant  glandes  liquore  tenui  et  pellu¬ 
cido  oppletae.  Hisce  perspectis,  satis  con¬ 
stat,  uti  opinor,  quantum  res  eos  fefellerit, 
qui  vim  galvamcam  animalibus  imperare  ner¬ 
vos  incitando,  eo  denegaverint,  quod  hirudi¬ 
ni  ciendae  par  est;  quam  nimirum  vacare 
nervis  injuria  sunt  opinati. 

Plerasque  hirudines  oculis  natura  donavit : 
quibusdam  octo  largita  est.  Hirudini  autem 
medicinali  videndi  facultatem  prorsus,  quan¬ 
tum  adhuc  innotuit,  negavit. 

Hirudo  hermaphrodita  comperta  est;  ni¬ 
mirum,  unaquaeque  binis  gignendi  instru- 

mentis  praedita  est ;  quomm  in  plerisque 
animantium  generibus  non  nisi  alterutrum 
singulis  contingit.  Penis  ori  paululum  sub¬ 
jectus  ante  vaginam  extat.  His  coeuntibus, 
et  munere  proprio  perfungentibus,  hirudo 
quasi  in  spiram  torquetur,  capite  medio. 
Vivos,  id  est  ovi  expertes,  hoc  animal  partus 
enititur  ;  et  unico  nixu  quadraginta  amplius- 
ve  partus,  alium  ex  alio,  edit. 

Nequaquam,  ubique  orbis  terrarum  pari 
ubertate  hirudines  nascuntur,  aut  maturae 
pariter  vigent.  Prae  caeteris  terras  affectant 
septentrionales,  ubi  longe  grandiores  et  flo- 
rentiores  prodeunt.  Hirudines  Britannicae 
raro  amplius  quatuor  pollices  crescunt ;  quas 
autem  America  et  quaedam  terrae  orientales 
habent,  persaepe  sex  septemve  digitos  longae 
repertae  sunt. 

Stagna  profecto  harum  regionum  in  tan¬ 
tum  hirudinibus  scatent,  ut  parum  tuto  ali¬ 
quis  iisdem*innataret.  Cujus  rei  exemplum 

B 

perinsigne  scriptis  mandatur.  Testatur  nimi¬ 
rum  SiDELiNS  medicus  non  parvi  nominis 
Germanus^  ancillam  quandam,  inter  oves 
custodiendas,  haud  procul  ab  urbe  Polonica 
Bomst^  perterritam  a  milite  vim  ei  facturo, 
statim  ad  vicinam  paludem  aufugisse,  quo 
fruticibus  celata  lateat ;  eum  vero  locum  hi¬ 
rudinibus  in  tantum  affluxisse,  ut  misera 
paulo  postea  ubique  corporis  petita  et  morsa, 
exsanguis  perierit.  Hodie,  ni  fallor,  Suedia 
hirudines  medicis  accommodatissimas  affert : 
certeve  Britanni  inde  potissimum  eas  adipis¬ 
ci  solent.  Quo  fit,  ut  permagno  vendantur. 
Lacus  et  stagna  Scotica  hirudinibus  olim  su¬ 
perfluebant  :  nuperis  autem  annis  pene  des¬ 
tituta  sunt idque  e  pluribus  causis.  Si 
profecto  idonea  anni  tempestate  exquireren¬ 
tur,  et  lacubus  eriperentur,  nullus  dubito 
quin  celeriter  renascerentur :  quaesitores 
autem,  hujus  rei  ignari  aut  securi,  aquas  pe¬ 
nitus  exinaniverunt. 


*  Vide  Opera  Brun  Sedilii. 

Vere  el  aestate  prima  hirudines  parlunt, 
ideoque  Julio  mense  capiendae  sunt»  Quod 
si  tiat,  aetate  minores  in  annuhi  proximum 
conserventur,  nccesse  est. 

I 

Quinetiam,  hoc  praecepto  servato,  hirudi¬ 
nes  maturae  eo  tempore  obtinentur,  quo,  mi* 
noribus  nuper  alitis  et  curatis,  sanguini  cx* 
sugendo  aptissimae  sunt 

Hirudines  vitae  quasi  tenacissimae  noxis 
illatis  diutius  et  acerrime  renituntur,  et  ae¬ 
gerrime  moriuntur.  Persaepe  limo  desiccati 
stagni  diu  obrutae  non  extinguuntur.  8i 
qua  hirudo  vegeta  detruncatur,  pars  antica 
multo  postea  movetur  et  vivit,  quam  altera 
conquieverit.  Quod  si  vulneratur,  nec  simul 
discinditur,  aliquanto  postea  sanato  vulnere, 
hirudo  salutem  recipere  videtur ;  non  sane 
unquam  prorsus  inde,  ut  autea,  viget ;  at  lan¬ 
guet  et  hebetatur,  vicinis  alacrioribus  demum 
absumenda. 

Quamdiu  hirudines  suis  insitis  viribus  in¬ 
nixae  viverent,  ni  casibus  alienis  perirent, 
paulo  difficilius  est  statuere.  Tot  enim  et 
tam  variis  noxis  continuo  patent,  ut  matu¬ 
rius  extingui  soleant.  Hujusmodi  autem 
sunt  stagna  arte  aut  sponte  desiccata,  aut 
herbis  corruptis  putrescentia,  maximeque 
praelia  fere  continua  inter  se.  Vauquelinus 
equidem  testatur  jejunas  saturiores  spoliare 
solitas  esse  hirudines. 

E  quatuordecim  aut  quindecim  hirudinis 
speciebus  cognitis,  duae  solae  arti  medici 
conveniunt ;  nempe,  Hirmclo  medicinalis^  et 
Hirudo  sanguisuga,  quam  Angli  Horst  leech 
nominant,  et  qua  rarius  medici  utuntur. 

Hirudo  medicinalis. — Haec  hirudo  oculis 
egena  et  paulo  atrior,  lineis  multicoloribus 
maculatur.  Pars  ejus  inferior  flavet.  Om¬ 
nium  haec  medicis  est  aptissima  5  sanguinem 
enim  convenientissime  exsugit,  et  minimam 

facessit  molestiam.  Satiata  unciam  circiter 
sanguinis  intus  habere  consuevit. 

Hirudo  sanguisuga. — Haec  ubique  fere  re- 
peritur.  Lapidibus  adhaerescit,  sub  aquis 
turbatis.  Quibusdam  haec  hirudo  venenosa, 
vel  homini  proprie  pestifera  videtur.  At 
vero  probabilius  est,  eam  non  ab  altera  medi¬ 
cinali  differre,  nisi  quod  imposita  cutem 
atrocius  vulnerat,  et  ad  exugendum  sangui¬ 
nem  alacrior  est. 

* 

Has  hirudines  saepe  testatius  sum  post  cre¬ 
bros  imbres  se  puerorum  natantium  cruribus 
applicare,  aegerrime  dimovendas  unamque 
infra  summam  cutem  se  recipere,  adeo  ut 
ejus  fere  dimidia  pars  latitaret.  Vix  igitur, 
ut  opinor,  aegris  imponendae  sunt,  ad  san¬ 
guinem  eripiendum  ;  sunt  enim  partes  quae¬ 
dam  humani  corporis,  quas  si  hirudo  altius 
vulneraret,  homo  in  praecipiti  versaretur : 
porro  metuendum  erit,  ne,  dilacerato  nervo, 
membra  tetano  dirissimo  rigerent. 

Priusquam  hanc  rei  propositae  partem  re¬ 
linquam,  non  prorsus  alienum  judicavi  de  fa¬ 
cultate  singulari,  qua  vulgus  hirudinem  do¬ 
navit,  pauca  disputare.  Hirudo  igitur  coeli 
rationem  futuram  indicare  posse  existimatur. 
Si  dies  proximus  serenus  et  imbrium  expers 
futurus  est,  hirudo  partem  imam  vasis,  quo 
includitur,  petere  fertur,  et  tranquilla  quies¬ 
cere  :  quod  si  coelum  nubilum  et  pluviae 
sint  futurae,  hirudo  ad  summam  adscendere 
dicitur ;  ibique  manere,  dum  redeant  sol  et 
almus  jupiter.  Nimbos  et  turbines  venturos 
hirudo  augurari  habetur,  quoties  celeriter  et 
quasi  perturbata  circum  aquam  natat,  nec 
nisi  ventis  tandem  prodeuntibus  requiescit. 
Quando  jupiter  malus  omnia  pruinis  astrin¬ 
git,  hirudines,  ut  aiunt,  imam  partem  quae¬ 
runt,  et  in  globum  quasi  volvuntur.  Quum 
nives  arva  dealbant,  ad  aquae  superficiem  na¬ 
tant,  nec  prius  descendere  solent,  quam  ni¬ 
ves  abiturae  sint.  Hanc  autem  opinionem 
vulgus  fallere  hinc  satis  constat,  quod  si  quis 
.  multas  hirudines  uno  vase  clausas  ulla  sub 


D£  HIRUDINE. 


tempestate  inspicit»  alias  aliter  se  habere  in* 
veniet ;  quasdam  nempe  agitatas,  alias  tran* 
quillas  :  denique  nullum  fere  vasis  partem  iis 
expertem  reperiet. 

Hucusque  absoluto  argumento,  ad  ratio¬ 
nem  curandi  et  utendi  considerandam  tran* 
sibo. 


DE  HIRUDINUM  UTENDARUM  RATIONE. 

Hirudo  medicinalis  jam  stagno  erepta,  in 
aquam  purissimam  injici  debet,  et  hanc  in- 
dies  renovari  oportet;  hirudo  enim  pituita 
evoluta  et  aliis  suis  actionibus,  aquam  cele¬ 
riter  corrumpit  :  aquae  subinde  paululum 
cruoris  adjiciendum,  quod  hirudines  vorent 
Quod  si  paucis  ad  sanguinem  aegro  exugen- 
dum  mox  opus  sit,  has  jejunas  esse  praestat 
Si  hirudines  impositae  aliquanto  difficilius  et 

tardius  cuti  infigantur,  hanc  aqua  tepefiicta 
lacte  mista  fovere,  aut  meile,  vel  quavis  na¬ 
tura  glutinosa  illinere  juvabit,  vel  demum 
acu  leniter  dilacerare,  uti  sanguis  prorumpat; 
quo  facto,  hirudines  illico  affixae  haerent. 
Sanguine  saturae  sua  sponte  decidere  solent: 
quod  tamen,  si  non  fiat,  muriatis  sodae  pau¬ 
xillum  inspersum  facile  eas  dimovet.  Nequa¬ 
quam  vi  illata  diripiendae  sunt ;  potius  enim 
ge  dilacerari  sinunt,  quam  invitae  cutem  mit¬ 
tunt  ;  unde  non  solum  pereunt,  sed  capita 
subter  cute  relicta  vehementer  irritant,  nec 
raro,  ut  pars  graviter  suppuret,  efficiunt.  Mul¬ 
ti,  sale  hirudini  satiatae  insperso,  animal  san¬ 
guinem  respuere,  vel  evomere,  si  ista  voce 
uti  liceat,  cogunt.  Quod  tamen  moliri,  est 
necem  hirudini  inferre,  certeve  eam  inutilem 
reddere  in  posterum.  Alii  hirudinem  satu¬ 
ram  in  aquam  injicere  solent,  ut  sua  vi  insita^, 
sanguinem  supervacaneum  ejiciat,  et  reli¬ 
quum  sibi  nutriendae  necessarium  retineat. 

At  vero  longe  satius  est,  ni  lallor,  hirudi- 
nein  plenam,  mappa  tenui  involutam  digitis 
comprehendentibus,  leviter  premere,  tali  ra¬ 
tione  ut  sanguis  fere  totus  extrudatur.  Hiru¬ 
do,  id  quod  supra  notavi,  aegerrime  moritur; 
nemo  igitur  sibi  persuadere  debet  liancce  cu¬ 
rationem  ei  nocere.  Usu  contra  docemur, 
eam  solam  hoc  animal  integrum,  nec  minus 
quam  antea  exugendo  sanguini  idoneum  re¬ 
linquere. 


DE  MORBIS  HIRUDINEM  DESIDERANTIBUS. 

• 

Morbi,  qui  sanguinem  mitti  desiderare  so¬ 
lent,  duplicis  esse  generis  videntur:  nimirum, 
qui  sanguinis  motu  incitatiore  ubique  corpo¬ 
ris,  maximeque  in  parte,  denunciantur  :  qua¬ 
les  sunt,  fere  omnes  inflammationes ;  et  ii, 
quibus  inflammata  nulla  parte,  vasa  tamen 
sanguinea  ubique,  et  potissimum  in  parte 
praeter  consuetudinem  turgent  et  concitan- 

tur.  Cujusmodi  sunt  sanguinis  profusiones^ 
apople.via^  &c.  Ex  his  alii  vasa  partis,  alii 
totius  corporis  depleri  postulant ;  alii  deni¬ 
que  utrumque  fieri  requirunt.  Hirudines 
igitur  auxilio  sunt  habendae,  quod  aliis  vali¬ 
dioribus  accedens  multum  operae  conferat, 
non  quod  per  se  ad  sanandum  valeat. 

Proximum  est  igitur,  ut  inquiratur,  quae 
proprietates  morborum  et  corporum  medicos 
ad  hirudines  imponendas  hortentur.  Hanc 
rei  propositae  partem  quadruplicem  subjeci. 

I.  Hirudines  adhibentur,  si  signa  inflam¬ 
mationis  tantilla  sunt,  arteriaeque  in  tantu¬ 
lum  concitantur,  ut  venam  brachii  ferire 
plene  supervacaneum  foret,  at  vasa  partis  ex¬ 
inanire  opus  esset. 

II.  Utendae  sunt  hirudines,  si  propter  se^ 
dem  morbi  propriam,  vasa  ejus  scarificare 
minus  convenit. 

III.  Si  morbus  istiusmodi  sit,  ut  magis 
prosit  venis  ipsius  partis,  (piam  vicinarum 
sanguinem  eripere. 

IV.  Si  morbus  urget,  qualis,  jam  antea  cor¬ 
pore  per  venam  brachii  ictam  depleto,  par¬ 
tem  quoque  affectam  proprie  inaniri  postu¬ 
let. 

Nunc  de  horum  singulis  brevi  oratione  dis¬ 
putandum  est. 

I.  Inter  inflammationes  Ophthalmia  potissi¬ 
mum  huc  attinet.  Quae  nisi  inflammatur  in¬ 
terior  pars  oculi,  non  nisi  vasa  hujus  ipsius 
exinaniri  postulat.  Tribus  igitur  vel  qua- 
tuor  hirudinibus  circa  tempora,  aut  infra  ocu¬ 
lum  impositis,  bene  sanguis  mittitur.  Si  cui 
porro  adhuc  integro,  vertigo,  capitis  dolor, 
aures  sonantes,  et  alia  ejusmodi  phrtnitidem 
aut  apoplexiam  venturam  praesagiunt,  hirudi¬ 
num  ope  capitis  venas  vacuefacere,  aliis  sane 
eodem  spectantibus,  fere  satis  est. 

IT.  Tuberciila  ista  liventia  circa  anum,  quae 
haemorrhois  vocari  solent,  gravem  saepe  do¬ 
lorem  et  molestiam  facessunt.  Haec  autem 
scarificare  multo  minus,  quam  hirudinibus 
admotis  extenuare,  convenit.  Idem  persae¬ 
pe  de  ophthalmici  praedicare  licet;  quoties  ni¬ 
mirum,  ardentiore  inflammatione,  oculus 
adeo  sit  irritabilis,  ut  plane  vasis  ejus  scarifi¬ 
catis,  mala  omnia  vehementius  accendantur, 
hirudinibus  uti  longe  praestat. 

III.  Utilius  est  venis  affectae  partis  quam 
totius  corporis  sanguinem  detrahere,  urgen¬ 
te  Ophthalmia^  haemorrhoide^  partis  exterioris 
inflammatione,  bubone,  erythemate,  phlegmone^ 
&c.  Sub  his  morbis,  non  solum  ferire  bra¬ 
chii  venam  alienum  est,  at  quoque  non  raro 
nocet :  frequenter  enim  iidern  corpora,  qui¬ 
bus  valetudo  et  vires  jam  labare  coeperint, 
adoriuntur.  Sanguis  autem  partis  cujusdam 
vasis  non  universis,  viribus  inde  illaesis,  sub¬ 
trahitur.  Si  quis  itaque  jam  febriens,  malo 
ineunte,  delirat,  capite  dolente,  et  vultu  ru- 

brlorc,  misso  sanguine,  sedare  opus  est ;  id 
vero  incidenda  vena  brachii  moliri,  est  homi¬ 
nem  jugulare.  Quantumcunque  enim  geitu^ 
nervosum  inter  initia  concitetur,  tijphus  con¬ 
sequatur,  necesse  est ;  ideoque,  ne  vires  ad 
hanc  sustinendam  febrem  deficiant,  sanguis 
haud  unquam  nisi  hirudinibus  aliisque  istius- 
modi  adhibitis,  mitti  debebit.  Praecepto 
igitur  perpetuo  habendum  est,  imbecillita¬ 
tem  hirudines  imponi,  quam  venam  grandio¬ 
rem  secari  malle. 

IV.  Plurima  equidem  valetudinis  adversae 
genera,  vena  brachii  jam  antea  percussa, 
sanguinem  parti  laboranti  quoque  demen¬ 
dum  esse  indicant.  Inter  haec  memorandae 
sunt  inflammationes  multae ;  quales  sunt 
phrenitis,  cynanche  tonsillaris,  et  trachealis, 
rheumatismus,  6^c.  quinetiain  apoplexia,  inter¬ 
dum  epilepsia,  hydroccphalus  acutus. 

Hisce  absolutis,  de  iis  morbis  quibus  liiru- 
do  convenit,  nihil  restat  nisi  oratione  brevis- 

sima  rationem,  qua  opitulatur,  proponere. 
Haec  autem,  in  animo  jam  dictis  habitis,  sa¬ 
tis  patet. 

I.  Moli  humorum  in  parte  afiecta  aliquid 
demendo,  hirudines  motum  arteriarum  se¬ 
dant  ;  eoque  inflammationem  devincunt. 

II.  Humores  ad  summam  cutem  elicien¬ 
do,  partes  interiores  deonerant.  Quo  fit, 
magna  saltem  ex  parte,  ut  tantum  valeant  in 
apopleiiam,  phreriitidem,  rheumatismum,  testi¬ 
culi  inflammationem,  delirium,  &c.  Quae¬ 
cunque  scilicet  mala,  in  quibus  curandis  mit¬ 
tere  sanguinem  oportet,  musculis,  ossibus, 
aliisve  partibus  cuti  paulum  subjectis,  in¬ 
cumbant,  his  impositae  hirudines  optime  re¬ 
spondent. 

Supra  memoravimus  profecto  morbos  ali¬ 
quos  cuti  ipsi,  telaeve  cellulosae  proximae  in¬ 
fixos,  nequaquam  ab  hirudinum  usu  abhorre¬ 
re:  quales  sunt  ophthalmia,  haemorrhois,  phleg- 

vione^  buboy  kc.  Scire  autem  licet  in  hujus¬ 
modi  exemplis,  artificem  non  ipsi  parti  affec¬ 
tae,  sed  alii  vicinae,  modo  peritus  sit,  hiru¬ 
dines  apponere  solitum  esse  :  idque  e  duplici 
causa,  non  solum  scilicet,  huc  profluente  san¬ 
guine,  inanitur  pars  laborans  ;  at  etiam  ne 
haec  hirudine  mordente  exasperetur,  sic  om¬ 
nino  cavetur. 

Jam  demum  in  proverbium  fere  cesserit, 
apud  medicos,  cognitis  adjuvantibus,  laesura 
facile  inde  reperiri.  Intellectis  itaque  ratione, 
qua  auxiliantur  hirudines,  et  morbis,  qui¬ 
bus  debellandis  accommodentur,  perspectu 
non  erit  difficile,  quando  sint  nociturae,  aut 
inutiles  futurae.  Quaccunque  igitur  exteri¬ 
orum  partium  inflammatio  ad  gangraenam 
paulo  sit  propensior,  hirudo,  nisi  mature  ad¬ 
moveatur,  plane  oberit ;  cute  enim  dilacera¬ 
ta  ulcus  fiet  malum,  eo  praeceps. 

Judicamus  vero  partem  gangraenae  aptio¬ 
rem,  si  aeger  senio,  morbis  praegressis,  libi- 

dine  aut  quavis  intemperantia  fuerit  confec¬ 
tus,  sive  notae  ipsius  ejus  instantis  jam  nunc 
prodierint.  Constat,  hirudines  in  tali  casu 
imponere  non  minus  fore  pestiferum,  quam 
crura  aqua  interente  tumentia  exulcerare 
ope  emplastri  mdoes  msicatorii,  aut  ferramen¬ 
to  incidere. 

Si  denique  viscu^  intimum  et  grandius,  uti 
jecur,  pulmove  inflammatur,  manifestum  est, 
sanguinem  hirudinibus  adhibitis  eripere,  pene 
nihil  profuturum  ;  unde  nimirum  vasa  par¬ 
tium  ipsarum  exonerari  plane  nequeant. 

Non  ignoro  multa  ad  argumentum  propo¬ 
situm  attinentia  hic  fuisse  praetermissa  :  sa¬ 
tis  autem  duxi  praecepta  pauca  communia 
et  majoris  momenti  tradere :  unde  facillime 
alicui  rei  medicae  paulo  scientiori,  alia  mi¬ 
nora  et  propria  deducere  liceat. 

